b"\n_START_ARTICLE_\nValois\xe2\x80\x99n Katariina\n_START_PARAGRAPH_\nValois\xe2\x80\x99n Katariina (engl. Katherine of Valois, 27. lokakuuta 1401 \xe2\x80\x93 3. tammikuuta 1437) oli Englannin kuningatar 1420\xe2\x80\x931422. H\xc3\xa4n oli Ranskan kuninkaan Kaarle VI:n tyt\xc3\xa4r, Englannin kuninkaan Henrik V:n vaimo, Henrik VI:n \xc3\xa4iti ja Henrik VII:n iso\xc3\xa4iti (toisen puolisonsa Owen Tudorin kautta).\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nKatariina oli Ranskan Kaarle VI:n ja Baijerin Isabellan tyt\xc3\xa4r. H\xc3\xa4n syntyi Pariisissa 1401 ja vuonna 1420 h\xc3\xa4net luvattiin puolisoksi Henrik V:lle, jonka alkuper\xc3\xa4inen suunnitelma tosin oli ollut avioitua Katariinan vanhemman sisaren Isabellan kanssa. Henrik vaati kuitenkin my\xc3\xb6s Normandian ja Akvitanian palautusta osana avioliittosopimusta, mik\xc3\xa4 laukaisi Agincourtin taistelun, joka oli osa satavuotista sotaa Englannin ja Ranskan v\xc3\xa4lill\xc3\xa4. Sen seurauksena solmittiin Troyesin sopimus, jonka mukaan Henrik perisi Ranskan valtaistuimen Kaarle VI:n kuoltua, mik\xc3\xa4 olisi merkinnyt Englannin ja Ranskan yhdistymist\xc3\xa4 yhden monarkin hallintaan._NEWLINE_Katariina kruunattiin Englannin kuningattareksi Westminster Abbeyss\xc3\xa4 helmikuussa 1421. H\xc3\xa4nen ja Henrik V:n ainoa lapsi, tuleva Henrik VI, syntyi 6. joulukuuta 1421. Seuraavan vuoden elokuussa Henrik V kuoli yll\xc3\xa4tt\xc3\xa4en. Katariina sai j\xc3\xa4\xc3\xa4d\xc3\xa4 Wallingfordin linnaan, mutta ranskalaisen syntyper\xc3\xa4ns\xc3\xa4 vuoksi h\xc3\xa4n joutui pois hovista._NEWLINE_Sijaishallitsijat pitiv\xc3\xa4t Katriinan erossa pojastaan ja h\xc3\xa4n k\xc3\xa4\xc3\xa4ntyi walesil\xc3\xa4isen hoviherran, Owen Tudorin, puoleen. Miehest\xc3\xa4 tulikin Tudorin hallitsijasuvun perustaja. Vuonna 1428 parlamentti kuuli huhuja Katariinan ja Owen Tudorin suhteesta ja kielsi Katariinaa avioitumasta ilman kuninkaan ja neuvoston lupaa. Ei ole varmuutta, oliko Katariina jo tuolloin naimisissa Owen Tudorin kanssa vai avioituivatko he salaa vasta 1429. Joka tapauksessa h\xc3\xa4nell\xc3\xa4 ja Owen Tudorilla oli ainakin viisi lasta. Yksi tyt\xc3\xa4r kuoli jo lapsena, mutta kolme poikaa ja toinen tyt\xc3\xa4r selviytyiv\xc3\xa4t. Yksi pojista ryhtyi munkiksi. Kaksi muuta poikaa, Edmund Tudor ja Jasper Tudor, olivat merkitt\xc3\xa4v\xc3\xa4ss\xc3\xa4 roolissa Englannin monarkian kannalta._NEWLINE_Katariina kuoli Lontoossa 3. tammikuuta 1437, ja h\xc3\xa4net haudattiin Westminster Abbeyyn. Owen Tudor eli vuoteen 1461, jolloin yorkilaiset teloittivat h\xc3\xa4net Mortimer's Crossin taistelun seurauksena. Kuningas Henrik VI nimitti heid\xc3\xa4n poikansa jaarleiksi Katariinan kuoleman j\xc3\xa4lkeen. Edmundista tuli tulevan kuninkaan Henrik VII:n is\xc3\xa4."